J. Laššáková, poslankyňa: (2003-12-16):
Pánu poslancovi Ondrejkovi by som len chcela povedať to, že áno, mali sme výhrady k zákonu o obchodnom registri k ako takému, pretože sme navrhovali, aby sa riešilo nesporové konanie ako celok v celom zákone, ale brali sme do úvahy to, že na podnikateľskom úseku treba niečo robiť. A keď nikto nič nerobí, tak nevie, aký to môže mať dôsledok. Takže myslím si, že uvidíme, zákon o obchodnom registri, ktorý bol prijatý, ako bude zavedený v praxi, či splní očakávania alebo nesplní očakávania. Ale ja pevne verím, že aj tento zákon sa dobre ujme. A z toho dôvodu, znovu len opakujem, nevidím dôvod na to, aby sme pokračovali ďalej v rokovaní o predloženom návrhu zákona. To je všetko. Ďakujem. Z. Martináková, podpredsedníčka NR SR: Ďakujem, pani spravodajkyňa. Prerušujem rokovanie o tomto bode programu. Nasleduje návrh rozpočtu Exportno-importnej banky Slovenskej republiky na rok 2004 . Návrh vám bol rozdaný ako tlač 441 a správu výboru pre financie, rozpočet a menu máte ako tlač 441a. Prosím pána guvernéra Exportno-importnej banky pána Ladislava Vaškoviča, aby návrh rozpočtu v snemovni uviedol. Nech sa páči, pán guvernér. L. Vaškovič, guvernér Exportno-importnej banky SR: Ďakujem pekne. Vážená pani predsedajúca, vážené panie poslankyne, vážení páni poslanci, dovoľte, aby som vás stručne oboznámil s návrhom rozpočtu Eximbanky na rok 2004. Hlavným cieľom činnosti Eximbanky v budúcom roku je podpora zahraničnoobchodných aktivít. A syntetickým ukazovateľom, ktorý vyjadruje tento fakt, je objem podporeného zahraničného obchodu, resp. exportu v roku 2004. Tento objem dosiahne 60,5 mld. korún, v porovnaní s predpokladom na rok 2003, tohto roku by sme mali dosiahnuť číslo 51 mld., čiže ide o vzrast o 9,5 mld. Sk. Podpora exportu sa bude realizovať predovšetkým v dvoch oblastiach, v oblasti bankových činností a v oblasti poisťovacích činností. Podporíme export v oblasti bankových činností v objeme 43 mld. korún, v oblasti poisťovacích činností v objeme 17,5 mld. korún. Hlavným produktom, ktorý budeme používať pri podpore zahraničného obchodu v oblasti bankových činností, budú refinančné úvery, ktoré poskytneme v objeme 5 mld. korún, čo je v porovnaní s rokom 2003 nárast rádovo o 0,5 mld. korún. Bude takto podporený cez refinančné úvery objem exportu niečo cez 38 mld. korún. V oblasti eskontných úverov podporíme export v objeme 2 mld., pričom poskytneme eskontné úvery v objeme 0,9 mld. korún, záruky podporíme v oblasti 3,1 mld. korún. V oblasti poisťovacích činností budeme podporovať export v dvoch oblastiach, v poistení obchodovateľných rizík a v poistení tzv. neobchodovateľných rizík. V poistení neobchodovateľných rizík predpokladáme podporu obchodu v objeme 6 mld. korún, v oblasti krátkodobých obchodovateľných rizík predpokladáme podporu v objeme 1,5 mld. korún. Prevádzkové náklady Eximbanky v roku 2004 poklesnú oproti roku 2003 o 7,3 % a dosiahnu číslo 137 mil. korún. Hospodársky výsledok, ktorý navrhujeme, bude budúci rok 38,3 mil. korún. Pokles hospodárskeho výsledku v porovnaní s rokom 2003 je v dôsledku toho, že chceme ísť do rizikovejších obchodov a chceme ešte viac podporiť export ako v tomto roku. V roku 2004 nepredpokladajú sa žiadne prídely zo štátneho rozpočtu do Eximbanky takisto ako v tomto roku 2003. Ďakujem pekne za pozornosť. Z. Martináková, podpredsedníčka NR SR: Ďakujem, pán guvernér. Prosím, aby ste zaujali miesto určené pre navrhovateľov. Prosím spravodajcu z výboru pre financie, rozpočet a menu pána poslanca Jozefa Hurbana, aby podal správu o výsledku prerokovania návrhu vo výbore. J. Hurban, poslanec: Ďakujem. Vážená pani podpredsedníčka, kolegyne a kolegovia, dovoľte mi, aby som vás oboznámil so správou Výboru Národnej rady Slovenskej republiky pre financie, rozpočet a menu o výsledku prerokovania návrhu rozpočtu Exportno-importnej banky Slovenskej republiky na rok 2004. Tento materiál majú všetci poslanci k dispozícii ako tlač 441a. Výbor Národnej rady Slovenskej republiky pre financie, rozpočet a menu ako gestorský výbor podáva Národnej rade podľa § 31 ods. 1 zákona č. 80/1997 Z. z. o Exportno-importnej banke Slovenskej republiky túto správu výborov o prerokovaní uvedeného návrhu rozpočtu. Predseda Národnej rady určil Výbor Národnej rady pre financie, rozpočet a menu ako gestorský výbor. Výbor pre financie, rozpočet a menu svojím uznesením č. 262 z 2. decembra 2003 súhlasil s uvedeným návrhom rozpočtu, ktorý vykazuje náklady vo výške 687,675 mil. Sk a výnosy vo výške 726,025 mil. Sk. Zároveň výbor odporučil Národnej rade Slovenskej republiky tento návrh rozpočtu schváliť. Výbor Národnej rady pre financie, rozpočet a menu svojím uznesením č. 263 z 2. decembra 2003 správu výboru schválil a zároveň navrhol Národnej rade podľa § 26 ods. 1 zákona Národnej rady o rokovacom poriadku vysloviť súhlas, aby guvernér Exportno-importnej banky mohol uviesť návrh rozpočtu na schôdzi Národnej rady. Zároveň výbor pre financie, rozpočet a menu určil poslanca Jozefa Hurbana za spravodajcu výboru a poveril ho predniesť správu výboru na schôdzi Národnej rady a navrhnúť Národnej rade postup pri hlasovaní o pozmeňujúcich a doplňujúcich návrhoch, ktoré vyplynú z rozpravy. Návrh na uznesenie Národnej rady k tomuto materiálu je prílohou správy 441a. Pani podpredsedníčka, skončil som, môžete, prosím, otvoriť rozpravu. Z. Martináková, podpredsedníčka NR SR: Ďakujem, pán spravodajca. Otváram rozpravu k tomuto bodu. Písomne nemám žiadnu prihlášku. Prosím, ak má niekto záujem, môže sa prihlásiť ústne. Uzatváram možnosť hlásiť sa ústne do rozpravy. Vyhlasujem rozpravu za skončenú. Zároveň prerušujem rokovanie o tomto bode programu. Pristúpime k nasledujúcemu bodu, ktorým je návrh rozpočtu nákladov na činnosť Fondu národného majetku Slovenskej republiky na rok 2004 . Návrh ste dostali ako tlač 429 a spoločnú správu výborov máte ako tlač 429a. Prosím prezidenta Prezídia Fondu národného majetku Jozefa Kojdu, aby návrh v snemovni uviedol. Nech sa páči, pán prezident. J. Kojda, prezident Prezídia Fondu národného majetku SR: Vážená pani predsedajúca, vážené dámy, vážení páni, v zmysle zákona č. 92/1991 Zb. predkladám návrh rozpočtu nákladov Fondu národného majetku na rok 2004. Návrh pozostáva z dvoch častí. V prvej časti sú to klasické prevádzkové náklady, ktoré predpokladáme vo výške 141,162 mil., a náklady na dlhodobý majetok vo výške 9,1 mil. Druhú časť tvoria kapitálové výdavky fondu, ktoré sa viažu na prebiehajúce súdne spory o späťnadobudnutie bytov, ktoré Fond národného majetku predal v minulom období a kde Fond národného majetku je zatiaľ v absolútnej väčšine prípadov úspešný a musí vrátiť späť pôvodnú kúpnu cenu. To je aj v uznesení uvedených 18 mil. Sk. Je to dlhotrvajúci súdny spor, dlhotrvajúci proces a radi by sme ho v budúcom roku ukončili. Návrh rozpočtu nákladov bol pripravovaný v úzkej spolupráci s ministerstvom financií tak, aby všetky čísla, všetky nárasty alebo poklesy zodpovedali predpokladanému vývoju okruhu verejných financií. Materiál obsahuje podrobný rozpis jednotlivých nákladov, podrobný rozpis jednotlivých položiek už v členení, ktoré od nás vyžaduje systém štátnej pokladnice, ktorej sa Fond národného majetku stane súčasťou. Ak dovolíte, pani predsedajúca, na úvod by to bolo všetko. Z. Martináková, podpredsedníčka NR SR: Ďakujem, pán prezident. Dávam slovo členovi výboru pre hospodárstvo, privatizáciu a podnikanie pánovi poslancovi Milanovi Rehákovi. Prosím, pán poslanec, aby ste podali správu o výsledku rokovania o návrhu vo výboroch.